

VUOROHOITO VARHAISKASVATUKSESSA

Pirkkalassa vuorohoitoa järjestetään Pereen päiväkodissa. Vuorohoidolla tarkoitetaan iltaisin, öisin (klo 18.00- 06.00 välillä), viikonloppuisin sekä arki- ja juhlapäivinä järjestettävää varhaiskasvatusta. Keskitetyn toiminnan aikaan esim. kesätoiminta- aikana voidaan varhaiskasvatus järjestää ostopalveluna lähikunnassa Tampereella, Pellervon päiväkodissa viikonloppuisin ja yöaikaan. Vuorohoito ei kuulu subjektiivisen varhaiskasvatuksen piiriin, vaan sitä tarjotaan huoltajan epäsäännöllisestä työ- tai opiskeluajoista johtuen.

Varhaiskasvatusta illalla, yöllä, viikonloppuina ja pyhinä järjestetään silloin, kun lapsen **molemmat huoltajat tai ainoa huoltaja tarvitsee lapselleen hoitoa työn tai opiskelun vuoksi.**

Vuorohoidon arjen suunnittelussa ja toteutuksessa tulee huomioida epäsäännöllisen rytmin vaikutukset lapsen hyvinvointiin. Turvallisuuden tunteen varmistaminen ja lapsiryhmän vuorovaikutussuhteiden vaaliminen edellyttää pedagogisesti mietittyjä toimintatapoja. Ohjattua, lapsen varhaiskasvatussuunnitelmaan perustuvaa toimintaa toteutetaan lapsen hoitoaikoja mukaillen. Tiedon siirtyminen lapsen asioissa henkilökunnan välillä sekä tiivis yhteistyö huoltajien kanssa on erityisen tärkeää.

Lapsen vuorohoitoaika ja hoitoajoista ilmoittaminen

Kun lapsellasi on ilta-, yö- tai viikonloppuhoidon tarve ilmoita hoitoajat heti, kun tarve on selvillä. Hoitoajat on ilmoitettava viimeistään tarvetta edeltävän viikon maanantaihin klo 9.00 mennessä varhaiskasvatuksen varausjärjestelmä eVakaan. Tämän jälkeen **muutoksia voi tehdä vain perustelluista syistä** esim. sairastuessa. Muutoksesta ollaan aina yhteydessä varhaiskasvatusyksikön johtajaan (Päivi Piirto 050- 413 3997) ja apulaisjohtajaan (Päivi Kaukonen 040- 133 5637).

Ilta-, yö- ja viikonloppujen hoidontarve on vaihtelevaa, joten lapsenne varaus voi olla ainut varattu hoitoaika. **Olettehan tarkkoja varaustarpeenne pitävyydestä**, sillä **henkilökunta on mitoitettu alkuperäisesti ilmoitettujen hoitotarpeiden mukaan.**

Juhlapyhinä kuten joulun aika, pääsiäinen ja juhannus voi vuorohoitoa varata työperäisestä tarpeesta. Varausta tehdessä on esitettävä työvuoroluettelo tai muu luotettava selvitys työ/opiskeluvuoroista. Varaus ja luotettava selvitys on annettava varhaiskasvatusyksikön johtajalle heti tarpeen ilmettyä tai viimeistään kaksi viikkoa ennen hoidon tarvetta.

**Iltahoidossa** oleva lapsi tulee noutaa päiväkodista klo **22.15 mennessä**. Jos iltavuoro päättyy myöhemmin on lapsen hyvä jäädä päiväkotiin yöksi. Tällöin huomioimme, että lapsesi saa riittävästi unta ja unirytmi säilyy.

Lapsi voidaan siirtää toiseen päiväkotiryhmään tai toiseen päiväkotiin vuorohoitotarpeen päättyessä.